b"\n_START_ARTICLE_\nBatalla de Cresson\n_START_SECTION_\nAntecedents\n_START_PARAGRAPH_\nLa situaci\xc3\xb3 pol\xc3\xadtica a Jerusalem era tensa a causa de les faccions rivals entre les dues branques de la fam\xc3\xadlia governant. Ramon III de Tr\xc3\xadpoli, que havia estat regent de Baldu\xc3\xad V de Jerusalem, es negava a acceptar Guiu de Lusignan com a rei, quan el jove Baldu\xc3\xad mor\xc3\xad el 1186. S'organitz\xc3\xa0 una ambaixada formada pel mestre templer, Gerard de Ridefort, el mestre dels hospitalers Roger de Moulins, Balian d'Ibelin, l'arquebisbe de Tir Joscius, i Reginald Grenier, senyor de Sid\xc3\xb3, per anar a Tiber\xc3\xadades conv\xc3\xa8ncer Ramon de cedir en b\xc3\xa9 de la cristiandat.\n_START_SECTION_\nLa batalla\n_START_PARAGRAPH_\nSalad\xc3\xad, sold\xc3\xa0 de la dinastia ai\xc3\xbabida que governava S\xc3\xadria i Egipte, envi\xc3\xa0 un petit escamot a Tiber\xc3\xadades, comandat per l'emir Muzaffar al-Din Gokburi, per venjar l'atac de l'ex\xc3\xa8rcit cristi\xc3\xa0 de Reinald de Ch\xc3\xa2tillon, pr\xc3\xadncep d'Antioquia, a una caravana de musulmans. Ramon III de Tr\xc3\xadpoli esperava aliar-se amb Salad\xc3\xad per enderrocar Guiu i, per aix\xc3\xb2, permet\xc3\xa9 que l'ex\xc3\xa8rcit de Muzaffar pass\xc3\xa9s per les seves terres el 30 d'abril, tot i que avis\xc3\xa0 als ambaixadors cristians quan aquests arribaren a Natzaret. En sentir la not\xc3\xadcia, Gerard de Ridefort, apleg\xc3\xa0 r\xc3\xa0pidament un petit ex\xc3\xa8rcit consistent en els membres templers del fortins de Qaqun i Afula, que s'un\xc3\xad als ambaixadors acampats a Natzaret, en totat un grup d'uns 130 cavallers. Balian d'Ibelin s'havia separat dels altres ambaixadors en passar pel seu feu de Nablus i els havia dit que els encal\xc3\xa7aria l'endem\xc3\xa0, per\xc3\xb2 l'endem\xc3\xa0 no es don\xc3\xa0 pressa per tornar amb ells sin\xc3\xb3 que s'atur\xc3\xa0 en l'esgl\xc3\xa9sia de Sebastia a sentir missa._NEWLINE_Sembla que, en la rodalia hi havia un ex\xc3\xa8rcit ai\xc3\xbabida m\xc3\xa9s nombr\xc3\xb3s, comandat pel fill de Salad\xc3\xad, Al \xc3\x80fdal, en un lloc anomenat Al Qahwani, per\xc3\xb2 no vei\xc3\xa9 necessari participar en la batalla._NEWLINE_Gerard arrib\xc3\xa0 al castell de Cresson l'1 de maig i, segons es diu en l'Itinerarium Peregrinorum et Gesta Regis Ricardi, un text an\xc3\xb2nim cristi\xc3\xa0 que narra la tercera croada:_NEWLINE__NEWLINE_ _NEWLINE__NEWLINE_\xc2\xabSalad\xc3\xad apleg\xc3\xa0 forces armades i marx\xc3\xa0 violentament a atacar Palestina. Envi\xc3\xa0 l'emir d'Edessa, Manafaradin (Muzaffar al-Din Gokburi), encap\xc3\xa7alant 7.000 turcs a assolar Terra Santa. Llavors, quan aquest Manafaradin avan\xc3\xa7ava per la regi\xc3\xb3 de Tiber\xc3\xadades, succe\xc3\xad que es top\xc3\xa0 amb el mestre templer Gerard de Ridefort i amb el mestre hospitaler Roger des Moulins. En la inesperada batalla que segu\xc3\xad, feu fugir el primer i mat\xc3\xa0 al segon.\xc2\xbb _NEWLINE_Els musulmans fingiren una retirada, una t\xc3\xa0ctica freq\xc3\xbcent que no hauria hagut d'enganyar a Gerard; per\xc3\xb2 aix\xc3\xad i tot, el mestre templer caigu\xc3\xa9 en el parany i man\xc3\xa0 una persecuci\xc3\xb3, desoint el consell de Roger, maniobra que deix\xc3\xa0 la cavalleria separada dels soldats a peu. Els musulmans se'n desferen f\xc3\xa0cilment de l'atac, mataren els exhaustes cavallers, despr\xc3\xa9s anaren a pels que lluitaven dempeus. Gerard fou ferit, per\xc3\xb2 sobrevisqu\xc3\xa9; tanmateix, gaireb\xc3\xa9 tota la resta moriren. Segons la versi\xc3\xb3 de l'Itinerarium, Gerard no es llan\xc3\xa7\xc3\xa0 a un atac directe envers l'enemic, sin\xc3\xb3 que foren assaltats per sorpresa. Aquest text tamb\xc3\xa9 narra l'heroica actuaci\xc3\xb3 d'un templer anomenat Jakelin de Mailly, que, quan tots els seus company ja havien estat matats, no es don\xc3\xa0 per ven\xc3\xa7ut i continu\xc3\xa0 lluitant en solitari amb una sola fins a caure ell tamb\xc3\xa9 mort.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nQuan Balian d'Ibelin arrib\xc3\xa0 al castell de La F\xc3\xa8ve, on havia quedat que els templers i els hospitalers acamparien, es trob\xc3\xa0 les tendes buides. Deman\xc3\xa0 al seu escuder Ernoul que s'avanc\xc3\xa9s i li port\xc3\xa9s not\xc3\xadcies. Aquest es trob\xc3\xa0 amb alguns supervivents, que li explicaren la desastrosa batalla que s'havia produ\xc3\xaft. Balian arrib\xc3\xa0 a Tiber\xc3\xadades, on s'entrevist\xc3\xa0 amb Ramon, el qual s'ofer\xc3\xad a escortar-lo de tornada a Jerusalem. _NEWLINE_Ramon accept\xc3\xa0 finalment recon\xc3\xa8ixer Guiu com a rei, per\xc3\xb2 el mal efectuat havia estat sever, i des de llavors Gerard i Reinald consideraren Ramon un tra\xc3\xafdor. Aix\xc3\xb2 no obstant, Guiu, sabent que Salad\xc3\xad preparava un altre atac al seu reialme, no permet\xc3\xa9 que la disputa amb Ramon continu\xc3\xa9s i li don\xc3\xa0 la benvinguda. _NEWLINE_Salad\xc3\xad tornaria a atacar el 4 de juliol a les Banyes de Hattin i despr\xc3\xa9s ocuparia Jerusalem.\n_START_SECTION_\nLa disparitat segons les fonts\n_START_PARAGRAPH_\nAquesta batalla \xc3\xa9s esmentada per diversos textos d'aquella \xc3\xa8poca, els quals la narren de manera considerablement diferent. S\xc3\xb3n cr\xc3\xb2niques que tendeixen a estar influ\xc3\xafdes per un text en llat\xc3\xad anomenat De expugnatione Terrae Sanctae libellus. _NEWLINE_L'abans esmentat Itinerarium fou escrit probablement a finals de la d\xc3\xa8cada del 1190 o a comen\xc3\xa7aments del segle XIII, basat en narracions de membres de la croada comandada per Ricard Cor de Lle\xc3\xb3 i altres fonts. _NEWLINE_Una altra cr\xc3\xb2nica que en parla \xc3\xa9s la Continuation de Guillaume de Tyr, escrita en franc\xc3\xa8s antic,  probablement feta en la d\xc3\xa8cada del 1230. La informaci\xc3\xb3 del relat que inclou sembla que vindria d'Ernoul, l'escuder de Balian, per\xc3\xb2 ell viatjava amb el seu senyor quan va passar la batalla, per tant la seva informaci\xc3\xb3 no \xc3\xa9s de primera m\xc3\xa0. _NEWLINE_Gerard de Ridefort tamb\xc3\xa9 narr\xc3\xa0 breument la batalla en un text que el papa Urb\xc3\xa0 III envi\xc3\xa0 a Baldu\xc3\xad d'Exeter, arquebisbe de Canterbury. _NEWLINE_Hi ha una cr\xc3\xb2nica en \xc3\xa0rab, feta per Bah\xc3\xa0-ad-Din ibn Xaddad, que narra breument l'expedici\xc3\xb3 de Salad\xc3\xad per\xc3\xb2 que no esmenta Cresson; segons aquest text, un escamot d'avantguarda romangu\xc3\xa9 a Hawran mentre Salad\xc3\xad estava a Damasc."